**Koostööleping nr 3.2-1/23/1895-1**

**Transpordiamet** (edaspidi **TRAM**), registrikood 70001490, asukohaga Valge 4, 11413 Tallinn, Eesti Vabariik, mida esindab põhimääruse alusel peadirektor Priit Sauk, ja

**Mittetulundusühing Eesti Taristuehituse Liit** (edaspidi **ESTEL**), registrikood 80064764, asukohaga Pärnu mnt 141, 11314 Tallinn, mida esindab põhikirja alusel juhatuse esimees Indrek Pappel,

edaspidi ühiselt *pooled*

sõlmivad koostöölepingu

**TRAM-i ja ESTEL-i teehoiu CO2 heitkoguste vähendamise tegevuskava kokkuleppimiseks perioodil 2023-2030.**

**Poolte kohustused projektide (eelprojektid ja põhiprojektid, sh keskkonnamõjude eelhinnangud ja keskkonnamõjude hindamised, kulu-tulu analüüsid) ettevalmistamisel, ehituse, remondi ja korrashoiu keskkonnahoidlike hangete elluviimisel**

**TRAM kohustub, kaasates ESTEL-i:**

1.1. Töötama välja teehoiu keskkonnahoidlike riigihangete kriteeriumid vastavalt Euroopa Komisjoni juhendile <https://ec.europa.eu/environment/gpp/pdf/toolkit/roads/ET.pdf>

ning Euroopa Komisjoni ja EL suurhankijate töögruppide parimale praktikale <https://bigbuyers.eu/>.

1.2. Viima perioodil 2023-2025 igal aastal läbi vähemalt ühe teede projekteerimise riigihanke kasutades keskkonnahoidliku riigihanke kriteeriume.

1.3. 2024-2026 ehituse ja remondi keskkonnahoidlike riigihangete pilootide elluviimine. Konkreetsete pilootprojektide arv igaks aastaks lepitakse kokku jooksvalt.

1.4. Tagama innovatsiooni soodustavate hankemeetodite laiema kasutuse (projekteerimine-ehitus ja allianshanked koos keskkonnahoiu kriteeriumidega).

1.5. Arvestama alates 2027. aastast kõikides korraldatavates riigiteede korrashoiu hangetes keskkonnahoidlike kriteeriumitega.

1.6. Uuendama või täiendama kõiki TRAMi juhised ja juhendid käesolevas koostöölepingus toodud eesmärkide saavutamiseks.

1.7. Tegema kõik vajalikud pingutused, et 2027.a korraldatakse vähemalt 20%, 2028.a vähemalt 30% ning 2030.a vähemalt 50% TRAMi teehoiutööde riigihangetest arvestades keskkonnahoidlikke kriteeriume.

1.8. 2027. aastaks koostama taristuehituse materjalide, ehitusmasinate ja -transpordi CO2 heitmete andmebaasi, kuhu kogutakse andmed asfaltbetooni, bituumeni ja emulsioonide, teede aluste ja muldkeha materjalide, sillaehituse betoonide, hüdroisolatsioonide, teraste, plastide, kaevude, tekstiilide, kivitoodete, taaskasutatavate materjalide jm kohta. Kuni andmebaasi valmimiseni kasutatakse Soome Transpordiameti vastavat andmebaasi <https://co2data.fi/infra/>.

1.9. Tee ehituse projektide puhul maksumusega vähemalt 10 miljonit eurot (käibemaksuta) teostama kliimakindluse ja „ei kahjusta oluliselt“ printsiibiga arvestamise analüüsid vastavalt Euroopa Komisjoni ja RTK juhenditele (<https://www.rtk.ee/toetuste-taotlemine-ja-korraldamine/abiks-taotlejale/keskkonnanouded>).

1.10. Projektide kulu-tulu analüüsi raames hindama keskkonnamõjust (sh CO2 ja õhusaaste) tulenevad kulud ja tulud. Transpordi CO2 kulude hindamisel arvestama Euroopa Liidus müüdavate uute autode ja kaubikute CO2 heitmete 50% ja 100% vähendamise kavaga vastavalt 2030. ja 2035. aastaks (<https://www.consilium.europa.eu/en/press/press-releases/2022/10/27/first-fit-for-55-proposal-agreed-the-eu-strengthens-targets-for-co2-emissions-for-new-cars-and-vans/?utm_source=dsms->).

1.11. Projekti alternatiive võrdlema tulu-kulu suhte alusel, st üldjuhul valima kõrgema tulu-kulu suhtega alternatiivi. Võrdlusperiood üldjuhul 25-30 aastat, alternatiivid võrreldavas detailsuses. Võimalusel kasutatakse katendis madalama temperatuuri ja väiksema CO2 jalajäljega asfaldisegusid ning freespuru.

1.12. Arvestama kliimamuutustega kohanemisega projektide ja riigiteede korrashoiu teostamise juhendite koostamisel. Tagama, et projekteerimisel nähakse ette materjalide ja tehnoloogiate kasutamine, mis suurendavad remontide vahelisi perioode ning vähendavad uute ja/või täiendavate materjalide vajadust. Arvestatakse ringmajanduse põhimõttega, sh nähakse ette ehitus- ja lammutusjäätmete, mida on võimalik taaskasutada, võimalikult suures ulatuses kasutamine sama projekti raames.

1.13. Tagama, et projektlahendused ja konstruktsioonid on vastupidavad kliimamuutuse valingvihmadele, üleujutustele, tormidele, põuale, ekstreemsetele külma- ja kuumaperioodidele ning võtma arvesse, et kliimamuutuse suurem jäitepäevade arv eeldab täiendavat libedusetõrjet.

1.14. Kohustub hiljemalt 2025. aastaks hindama oma teehoiutegevuse CO2 heitkoguse keskmiste suuruste väärtused, millest lähtutakse TRAM-i CO2 emissioonide vähendamise eesmärkide seadmisel.

1. **ESTEL kohustub kaasates TRAM-i:**

2.1. Valmistama ette ehitusmaterjalide keskkonnadeklaratsioonide (EPD) kasutuselevõtu võimaldades aastaks 2027 TRAMi läbiviidud riigiteede ehitustöödel kasutada ainult EPD’ga deklareeritud ja kinnitatud järgmiseid materjale: asfaltsegud, betoonid, tsemendid, bituumenid ja bituumenemulsioonid, terased, muldkeha materjalid, killustikud, kivitooted, plastid, kaevud, tekstiilid, hüdroisolatsioonid, taaskasutatavad materjalid. Tagama, et aastaks 2030 on EPD’dega deklareeritud kõik eelpool viidatud hangetel kasutatavad materjalid.

2.2. Tagama väiksema CO2 jalajäljega kohalike materjalide kasutamise.

2.3. Suurendama freespuru taaskasutust asfaldi katendikihtides.

2.4. Tagama olemasolevate karjääride laiendamise ja uute karjääride avamise ehitusobjektidele võimalikult lähedal vähendades materjali massvedude CO2 heitmekogust.

2.5. Tegema kõik vajalikud pingutused, et 2030. aastaks kasutataks teehoiutöödel fossiilsete kütustega masinaid maksimaalselt kuni 50%.

2.6. Tegema kõik pingutused, et aastaks 2026 toimuvad 70% ning aastaks 2030 toimuvad kõik materjalide massveod vähemalt Euro V veokitega.

Pooled ajakohastavad koostöölepingut ja koostöölepingule lisatud taristuehituse CO2 heitkoguste vähendamise tegevuskava 2023-2030 igal aastal arvestades mh teehoiu teostamiseks kasutatavaid rahalisi vahendeid.

Koostööleping jõustub selle allkirjastamise hetkest poolte poolt.

Poolte allkirjad

Transpordiamet MTÜ Eesti Taristuehituse Liit

/Allkirjastatud digitaalselt/ /Allkirjastatud digitaalselt/